钦定古今图书集成/理学汇编/文学典/第116卷 > 黄图昇
## 钦定古今图书集成/理学汇编/文学典/第116卷 > 黄图昇

按《蒲城县志》：“图昇，字孟起，御史玹之裔孙。负奇才，每
读书，数行俱下，诗文骎骎汉魏以上。万历壬子，以春
秋中湖广乡试第一人。既获隽，遂遨游吴越，礼南岳，
谒㟥岭，凡山水奇胜，无不搜讨，所结纳皆天下俊杰。
己未春，闱拟元，以触总裁忌，改副。壬戌，复拟元，以用
佛经字，改副元，授工部主事。上疏辞职，有‘墨绶更新
如欲富，青毡依旧不知贫’”之句。寻授黄安谕。又有联
云：“不避疏狂招物议，愧言文字占时名。”甲子，聘黔闱，
分试，抡元胡允敬，馀所录皆知名士。先是祖御史玹
以都匀苗乱监军进讨，手植丛桂于黔署。公试事竣，
摩碑认字，展拜流连，因筑御史台。有题云：“当年豸绣
惊黔首；此日文星炤夜郎。”丁卯以忧归。壬申，补安乡
谕，后陞北直大名县知县。既抵任，惟与诸名人质论
经史，诗酒相劳，不屑屑于簿书。未几，遂致政归。崇祯
己卯，以疾终。所著有《洗尘篇》《濯缨馆》《十刻》《孟起常谈》
诸书行世。